Diari Oficial de la Generalitat Valenciana


Sumari del DOGV 9826, del 11-04-2024 (2024/2996)

RESOLUCIÓ 8 d'abril 2024, del director de l'Agència Valenciana de Foment i Garantia Agrària, per la qual es convoquen ajudes a la collita en verd, campanya 2023-2024.
----------------------------------------------------------------------------------------------------------------------------------------------------------------------

### Dades del document

Número de DOGV
:   9826

Data del DOGV
:   11-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2996


Data del document
:   08-04-2024

Organisme emissor
:   Agència Valenciana de Foment i Garantia Agrària

Tipus de document
:   Resolució

Correcció d'errades

 Descriptors 

:   * Agència Valenciana de Foment i Garantia Agrària

RESOLUCIÓ 8 d'abril 2024, del director de l'Agència Valenciana de Foment i Garantia Agrària, per la qual es convoquen ajudes a la collita en verd, campanya 2023-2024. [2024/2996]  
De conformitat amb el que es disposa en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; amb l'article 77.4.3, últim punt, de la Llei 14/2005, de 23 de desembre, i en atenció a les competències establides en l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària (DOGV 5344, 12.09.2006), i el Decret 124/2006, de 8 de setembre, del Consell, pel qual es designa l'organisme pagador dels gastos corresponents a la política agrícola comuna de la Comunitat Valenciana i s'establix l'organització i el funcionament, s'emet la present resolució.  
L'article 159.3 de la Llei 1/2015, de 6 de febrer, d'hisenda pública, del sector públic instrumental i de subvencions, establix que en les subvencions finançades amb càrrec a fons de la Unió Europea els procediments de concessió i control regulats en esta tindran caràcter supletori respecte de les normes d'aplicació directa; per tant, la convocatòria d'estes ajudes ha d'efectuar-se en els termes de la Llei 1/2015, de 6 de febrer, d'hisenda pública, del sector públic instrumental i de subvencions, en el que no contradiga la normativa europea.  
  
El Reial decret 905/2022 regula la intervenció sectorial vitivinícola en el marc del Pla estratègic de la política agrària comuna i entre els tipus d'intervenció regulats es troba la de collita en verd.  
La Resolució de 15 de febrer de 2024, de la Direcció General de Produccions i Mercats Agraris, fixa, per a l'exercici financer 2024, un pressupost nacional per a la collita en verd de 51.054.937 €.  
En aplicació de l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en la present convocatòria realitzada en aplicació del Reial decret 905/2022, de 25 d'octubre, no els resulta aplicable l'article 107.1 del Tractat de funcionament de la UE (TFUE), ja que els fons destinats a finançar les actuacions previstes tenen origen comunitari en el marc de les previsions del que es disposa en l'article 58 del Reglament 2021/2115, del Parlament Europeu i del Consell, de 2 de desembre de 2021, relatiu al règim d'ajuda a la collita en verd.   
  
La irrupció de la pandèmia de COVID-19 va afectar el sector del vi i va disminuir radicalment el consum i generant excedents, de manera que es van afonar els preus i, com a resultat, es van implementar mesures de crisis addicionals com ara la destil·lació de vi i l'emmagatzematge privat i, addicionalment, es va posar en marxa la collita en verd en els exercicis 2020, 2021 i 2023.  
La crisi sanitària i els desequilibris de mercat es van veure reflectits en els preus de raïm de vinificació, de manera que van passar de 0,26 €/kg en 2018 i 2019 a 0,17 €/kg i 0,21 €/kg en 2020 i 2021, respectivament. Després de les mesures de crisis esmentades i la mitigació de la pandèmia, els preus es van recuperar en els anys següents, i van assolir els valors de 0,24 €/kg en 2022 i 0,31 €/kg en 2023. Tal com s'indica en la disposició quinta de l'RD 250/2024, de 12 de març, pel qual es modifica el Reial decret 905/2022, se substituïx la campanya 2021 per la campanya 2019 en el càlcul de la compensació per pèrdua d'ingressos establida en l'article 41 de l'RD 905/2022.  
Si bé les mesures de crisis han ajudat sens dubte a afrontar la situació excepcional de desequilibri del sector, no han sigut suficients perquè la renda dels viticultors torne a assolir els valors anteriors a la pandèmia esmentada, especialment a causa del pronunciat increment dels costos de producció.  
En efecte, els preus a l'alça de les entrades, en particular de l'energia, carburants i matèries primeres des d'octubre de 2021, han patit un increment encara més gran a causa de la invasió d'Ucraïna per part de Rússia. Este fet ha tingut un importantíssim impacte en qualsevol tipus de cost, ha afectat la viabilitat i la sostenibilitat de les explotacions agrícoles d'una manera sense precedents.  
La implementació de la collita en verd ha de comportar uns imports d'ajuda concordes amb la realitat actual. És per això que s'ha aplicat un increment del 3.4 % del valor dels costos de la collita en verd tant per al mètode manual com el mecànic respecte als quals es van emprar en la convocatòria de 2023, segons l'increment de l'IPC, des de febrer de 2023 a març de 2024.  
En virtut de les facultats que em conferixen els articles 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 13.1.h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària (DOCV 5344, 12.09.2006), en la redacció donada per la disposició final primera del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, així com el Decret 124/2006, de 8 de setembre, del Consell, pel qual es designa l'organisme pagador dels gastos corresponents a la política agrícola comuna a la Comunitat Valenciana i s'establix la seua organització i funcionament (DOGV 5344, 12.09.2006), els dos en la redacció vigent, resolc:  
  
Apartat 1. Objecte i bases reguladores  
L'objecte de la present resolució és la convocatòria en l'àmbit territorial de la Comunitat Valenciana i gestionades per la Direcció General de Política Agrària Comuna de l'ajuda a la collita en verd de les vinyes que es destinen a la producció de raïm per a la vinificació prevista en l'article 58.1.c del Reglament (UE) 2021/2115, del Parlament Europeu i del Consell, de 2 de desembre de 2021, pel qual s'establixen normes en relació amb l'ajuda als plans estratègics que han d'elaborar els estats membres en el marc de la política agrícola comuna, finançada a càrrec al Fons Europeu Agrícola de Garantia i al Fons Europeu Agrícola de Desenvolupament Rural.  
La collita en verd tindrà com a finalitat evitar crisi de mercat i recobrar l'equilibri de l'oferta i la demanda en el mercat vitivinícola.  
  
Es regiran per les bases contingudes en la secció 3a del capítol II del Reial decret 905/2022, de 25 d'octubre, pel qual es regula la intervenció sectorial vitivinícola en el marc del Pla estratègic de la política agrària comuna.  
  
Apartat 2. Definicions generals en l'àmbit d'aplicació de la present resolució  
A l'efecte de la present resolució, a més de les definicions previstes en el Reial decret 905/2022, de 25 d'octubre, pel qual es regula la intervenció sectorial vitivinícola en el marc del Pla estratègic de la política agrària comuna, s'entendrà com:  
1. Collita en verd: destrucció o eliminació total dels raïms de vinyes que es destinen a la producció de raïm per a vinificació i que complisquen amb la normativa vigent de plantacions de vinya, quan encara estiguen immadures, de manera que es reduïsca a zero el rendiment de la parcel·la, sense que hi puga haver raïm sense veremar en la parcel·la de vinya objecte de l'ajuda.  
2. Parcel·la de vinya: superfície contínua de terreny en la qual un sol explotador o viticultor cultiva la vinya, formada per un conjunt de recintes amb una o diverses referències alfanumèriques, representada gràficament en el Sistema d'Informació Geogràfica de Parcel·les Agrícoles (SIGPAC).  
3. Subparcel·la vitícola: superfície contínua de terreny plantat de vinya en un mateix any i amb una mateixa varietat per un mateix explotador o viticultor. Pot estar formada per un o diversos recintes del SIGPAC, per part d'un recinte SIGPAC o per una combinació d'estos.  
  
4. Titularitat compartida: unitat econòmica, sense personalitat jurídica i susceptible d'imposició a efectes fiscals, que es constituïx per un matrimoni o parella unida per una relació d'afectivitat anàloga, per a la gestió conjunta de l'explotació agrària, segons el que establix la Llei 35/2011, de 4 d'octubre, sobre la titularitat compartida de les explotacions agràries, inscrita en el registre creat a este efecte.  
5. Superfície vitícola objecte de l'ajuda (SVOA): superfície plantada de vinyes que queda delimitada pel perímetre extern dels ceps, més un marge l'amplària del qual correspon a la mitat de la distància entre les fileres, tal com s'establix en l'article 42 del Reglament delegat (UE) 2022/126, de la Comissió.  
  
Apartat 3. Beneficiaris  
Es podran acollir a l'ajuda a la collita en verd els viticultors les vinyes dels quals es destinen a la producció de raïm per a vinificació.  
No podran percebre estes ajudes qui:  
a) Contravinguen la normativa vigent tant en matèria de plantacions de vinya per a qualsevol de les superfícies de vinya de la seua explotació, com en matèria de les declaracions obligatòries regulades en l'àmbit comunitari i nacional.  
b) Hagen tingut aprovada l'ajuda de collita en verd en exercicis anteriors en el marc del PASVE 2019-2023 i no van sol·licitar-ne el pagament dins del termini establit per la comunitat autònoma, excepte causes de força major o circumstàncies excepcionals.  
c) Hagen renunciat a l'ajuda de collita en verd en exercicis anteriors en el marc del PASVE 2019-2023, una vegada aprovada, excepte que hagen comunicat la seua renúncia dins del termini establit.  
d) Hagen sigut sancionats en ferm per l'autoritat competent en matèria d'aigua per fer un ús il·legal d'este recurs.  
e) Incomplisquen qualsevol dels requisits previstos en l'article 13 de la Llei 38/2003, de 17 de novembre, general de subvencions, entre estos, el de trobar-se al corrent respecte de les seues obligacions tributàries i davant de la Seguretat Social.  
f) Es demostre que han creat artificialment les condicions exigides per a complir els criteris d'admissibilitat o de prioritat establits en la normativa, tal com s'establix en l'article 62 del Reglament (UE) 2021/2116.   
  
Apartat 4. Requisits i obligacions dels sol·licitants  
Es preveuen els requisits i obligacions següents que han de complir els sol·licitants:  
a) El sol·licitant haurà d'estar inscrit com a explotador en el Registre vitícola de la Comunitat Valenciana (RVCV).  
b) Complix amb la normativa vigent en matèria de plantacions de vinya per a totes les superfícies de vinya de la seua explotació.  
c) Complix amb les disposicions relatives a les declaracions obligatòries segons el capítol VI del Reglament delegat (UE) 2018/273, de la Comissió.  
d) El sol·licitant de l'ajuda de collita en verd ha de tindre inscrites totes les parcel·les per a les quals sol·licita l'ajuda de collita en verd en el Registre d'explotacions agrícoles de la Comunitat Valenciana (REA), o haver sol·licitat la inscripció amb anterioritat a la sol·licitud de l'ajuda.  
  
Apartat 5. Requisits d'admissibilitat de les parcel·les  
Les parcel·les objecte de l'ajuda hauran de complir amb els requisits següents:  
a) Només podran acollir-se a l'ajuda a la collita en verd les parcel·les de vinya, segons la definició de l'article 2.27 del Reial decret 905/2022, de 25 d'octubre, que es destinen a producció de raïm per a vinificació   
b) La informació de les parcel·les ha d'estar actualitzades en l'RVCV abans de la sol·licitud d'ajuda  
c) La parcel·la objecte de l'ajuda ha d'estar inclosa en la declaració de collita de la campanya 2023/2024, llevat que se'n justifique documentalment l'absència.  
d) Només podran acollir-se a l'ajuda a la collita en verd les sol·licituds de parcel·les de vinya de vinificació que estiguen constituïdes per una o diverses subparcel·les vitícoles correctament registrades i actualitzades en l'RVCV, a nom del sol·licitant com a explotador i correlacionades amb el SIGPAC.  
e) La superfície mínima per a cada parcel·la és de 0,3 ha.  
f) La superfície total màxima de la sol·licitud d'ajuda és de 10 ha.  
g) La vinya ha de tindre almenys 3 anys, és a dir, que ha sigut plantada abans de l'1/08/2020.  
h) No podran acollir-se a l'ajuda les parcel·les per a les quals s'haja presentat sol·licitud d'arrancada.  
i) Les parcel·les han de mantindre's en bones condicions vegetatives, complir les disposicions mediambientals i fitosanitàries i estar en producció.  
j) A la Comunitat Valenciana la collita en verd només es podrà realitzar de manera manual o mecànica.   
  
Apartat 6. Presentació de la sol·licitud  
1. Les persones o entitats interessades que reunisquen els requisits previstos per a ser beneficiaris presentaran les sol·licituds entre el 15 i el 29 d'abril de 2024, els dos inclusivament.  
2. Les sol·licituds de collita en verd de les parcel·les de vinya situades a la Comunitat Valenciana es dirigiran a la Direcció General de Política Agrària Comuna de la Conselleria d'Agricultura, Ramaderia i Pesca.  
3. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades aportades en esta i en la documentació que s'adjunta són verídiques i que està en possessió de la documentació que així ho acredita, i queda a la disposició de la Generalitat per a la presentació, la comprovació, el control i la inspecció posterior que s'estimen oportuns.  
4. Per a omplir i presentar les sol·licituds d'ajuda, s'ha d'utilitzar l'aplicació informàtica dissenyada a este efecte per la conselleria competent en matèria d'agricultura, a través de l'adreça electrònica següent: https://picassa.gva.es/picassa/anuncios, d'acord amb el que s'establix en l'article 37 del Reial decret 905/2022.  
  
5. Per a accedir de manera telemàtica al procediment, s'ha de disposar de firma electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
6. Quan es vulga tramitar un procediment en representació d'altres persones físiques o jurídiques, es pot atorgar esta representació per mitjà del Registre de representants (https://www.accv.es/vl/servicios/ciudadanos-y-autonomos/registro-de-representantes/). L'accés a este registre per part de les persones representades es pot fer amb un certificat qualificat de ciutadà (si és persona física) o de representant d'entitat (si és persona jurídica).  
7. En cas de presentació telemàtica, les sol·licituds s'han de firmar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant.  
Així mateix, els que siguen competents per a fer-ho firmaran electrònicament els documents que s'hi adjunten quan la firma siga obligatòria.  
Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat a través de l'adreça d'Internet https://sede.gva.es/va/inicio/procedimientos'id\_proc=21128.  
8. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la sol·licitud presencialment, se li requerirà que l'esmene per mitjà de la presentació electrònica d'esta en virtut del que establix l'article 68.4 de la Llei 39/2015. A este efecte, es considerarà com a data de presentació de la sol·licitud aquella en la qual haja sigut realitzada l'esmena, la qual haurà de fer-se, en tot cas, abans del 30 d'abril de l'any en curs.  
9. Quan les persones sol·licitants necessiten donar d'alta o modificar un compte bancari per a percebre les ajudes convocades, esta actuació es podrà fer de manera telemàtica mitjançant la seu electrònica de la Generalitat (sede.gva.es/proc22648).  
10. Quan l'administració actuant consulte o reculla dades o documents en l'àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària.  
b) En cas contrari, la persona interessada haurà d'aportar els documents acreditatius corresponents.  
c) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, les dades d'identitat de la persona física o del seu representant legal, les dades cadastrals, les dades del Registre vitícola de la Comunitat Valenciana i les dades del Registre d'explotacions agrícoles de la Comunitat Valenciana. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
d) L'òrgan gestor podrà verificar l'exactitud de les dades declarades per la persona interessada, d'acord amb el que establix la disposició addicional octava de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
  
Apartat 7. Documentació i informació que cal presentar juntament amb la sol·licitud d'ajuda  
1. Els viticultors hauran d'aportar, juntament amb la sol·licitud d'ajuda, la documentació següent, si és el cas, sobre cada una de les parcel·les incloses en la sol·licitud d'ajuda:  
a) La superfície sobre la qual es vol efectuar la collita en verd, incloent-hi la localització, el croquis i la identificació dels recintes de les parcel·les vitícoles que integren la sol·licitud en la data de la seua presentació segons el SIGPAC.  
b) Si és el cas, el document que certifique la inscripció i destinació en la corresponent denominació d'origen protegida (DOP) o indicació geogràfica protegida (IGP) en les últimes dos campanyes, llevat que confirme la informació que consta de les dos últimes declaracions de collita obligatòria.  
En el cas que una DOP o IGP no inscriga els viticultors ni a les seues parcel·les, es podrà considerar el fet de donar validesa a l'aportació d'una altra documentació sempre que quede acreditat i puga establir-se la correlació parcel·la-viticultor-celler a què lliura la producció, que el celler sí que està inscrit, que la producció que lliura i registra el celler es correspon amb la de la parcel·la per a la qual vol sol·licitar ajuda el viticultor i que el raïm d'esta parcel·la es destina a la producció de vi emparat per una DOP o una IGP.  
c) Varietat i tipus de raïm negre o blanc, prenent-se com a vàlides les dades inscrites en l'RVCV.  
d) El rendiment potencial que s'espera obtindre en la campanya 2023-2024.  
e) Forma de realització de la collita en verd (mitjans propis o aliens) i mètode que s'aplicarà (manual o mecànic).  
f) Indicació si la parcel·la pertany a explotacions de titularitat compartida.  
g) Model de domiciliació bancària, en els casos d'alta o modificació.  
h) Declaració responsable del sol·licitant mitjançant la qual s'acreditarà que no està incurs en cap de les prohibicions previstes en l'article 13.2, 13.3 i 13.3.bis de la Llei 38/2003, de 17 de novembre, general de subvencions, que no és deutora de la Generalitat per reintegrament de subvencions, que complix amb els requisits exigits en la normativa reguladora, que disposa de la documentació que així ho acredita i que es compromet a mantindre el compliment durant el temps inherent a l'exercici del dret de cobrament de la subvenció.  
i) Si és el cas, per a subvencions d'import superior a 30.000 €, d'acord amb el que preveu l'article 13.3.bis de la Llei 38/2003, de 17 de novembre, certificació emesa per un auditor inscrit en el Registre oficial d'auditors de comptes que acredite el compliment pel sol·licitant, amb independència de qualsevol finançament per al cobrament anticipat de l'empresa proveïdora. A este efecte, si de l'informe d'auditoria dels últims comptes anuals es deduïx un compliment del 100% dels terminis de pagament a proveïdors per part del sol·licitant, n'hi haurà prou amb un certificat emés per l'auditor que indique que en el seu treball d'auditoria ha fet procediments per a obtindre evidència de la correcció del contingut de la memòria dels comptes anuals com a certificació de compliment del requisit de l'article 13.3.bis. En cas que no siga possible emetre este certificat (per no haver-hi comptes anuals auditats o perquè estos reflectisquen un percentatge de compliment de terminis de pagament a proveïdors inferior al 100%), es presentarà un certificat, basat en un informe de procediments acordats, que acredite que el sol·licitant en el moment de presentació de sol·licitud d'ajuda no té cap factura pendent de pagament en la qual s'hagen superat els terminis legals de pagament. Esta certificació no podrà tindre en cap cas una antiguitat superior a un mes anterior a la data de presentació de la sol·licitud.  
  
j) En el cas que la persona sol·licitant pertanga a un grup d'empreses, ha d'indicar-se el nom i NIF de l'empresa matriu, de la matriu última i de les empreses filials.  
k) Acreditació de la identitat de la persona sol·licitant, en cas que no se n'autoritze la consulta a l'òrgan gestor del procediment.  
l) Acreditació, quan siga procedent, de la identitat del representant legal, en cas de no autoritzar-ne la consulta per l'òrgan gestor del procediment.  
m) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no autoritze l'òrgan gestor del procediment a la consulta o s'opose a esta.  
L'acreditació de la documentació indicada s'ha d'efectuar sense perjuí del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
n) Mètode d'eliminació dels productes de la collita en verd  
  
Apartat 8. Criteris de prioritat  
1. En l'àmbit de la Comunitat Valenciana, les parcel·les incloses en les sol·licituds de l'ajuda a la collita en verd 2024 es prioritzaran atenent els criteris següents:  
- Criteris de prioritat lligats a la parcel·la objecte de l'ajuda:  
a) Parcel·les inscrites en una figura de qualitat diferenciada:  
DOP: 2 punts.  
IGP: 1 punt.  
b) Tipus de raïm negre o blanc:  
Raïm negre: 3 punts.  
Raïm blanc: 1 punt.  
En cas que coexistisquen els dos tipus de raïm en la parcel·la, s'assignarà la puntuació corresponent al de més superfície de la parcel·la.  
c) Varietat de raïm de vinificació:  
Boval: 3 punts.  
Monestrell: 2 punts.  
Macabeu: 1 punt.  
En cas que coexistisquen diferents varietats de raïm en la parcel·la, s'assignarà la puntuació corresponent a la varietat de raïm que ocupe la superfície més gran de la parcel·la.  
d) Superfície parcel·la:  
Superfície de parcel·la superior a la superfície mitjana (6.924 m²) del Registre vitivinícola de la Comunitat Valenciana: 2 punts.  
e) Mètode de collita:  
Manual: 5,99.  
Mecànica: 0,01.  
Les parcel·les en les quals es combinen diversos mètodes d'eliminació obtindran la puntuació del mètode d'eliminació que més superfície supose sobre esta parcel·la.  
f) Superfície de parcel·la més gran de 2 ha: 2 punts.  
  
- Criteris de prioritat lligats al sol·licitant:  
g) Jove viticultor, entenent com a tal el sol·licitant que no complisca més de quaranta anys l'any en el qual presenta la sol·licitud: 4 punts.  
  
h) Explotacions inscrites en Registre de titularitat compartida: 3 punts.  
i) Que el titular forme part d'una entitat associativa l'objecte de la qual siga transformar i comercialitzar els productes vitivinícoles produïts en la seua explotació: 2 punts.  
  
Apartat 9. Òrgans competents per a la instrucció, la resolució i el pagament  
1. La titularitat de la competència per a resoldre, pagar, reintegrar i revocar estes ajudes correspon al titular de la direcció de l'Agència Valenciana de Foment i Garantia Agrària, sense perjuí de les possibles delegacions existents.  
2. Una vegada presentada la sol·licitud amb la documentació corresponent, l'òrgan instructor competent realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
3. En el cas que les sol·licituds presentades no reunisquen els requisits exigits o la documentació presentada no siga la preceptiva, es requerirà per escrit a través de mitjans electrònics als sol·licitants que en un termini de deu dies hàbils procedisquen a esmenar o adjuntar la documentació d'acord amb el que es requerisca, amb la indicació expressa que, si no ho fan, es considerarà que desistixen de la sol·licitud de subvenció, amb una resolució prèvia, conformement al que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
4. L'òrgan instructor pot requerir al sol·licitant informació més ampliada, i efectuar les actuacions que considere necessàries per a determinar i comprovar dades, tot això a l'efecte d'una tramitació adequada del procediment fins a la seua resolució.  
5. La instrucció del procediment correspondrà a la direcció general de política agrària comuna amb competències en gestió vitivinícola, que formularà una proposta de resolució motivada, de la qual es donarà trasllat a l'òrgan competent per a resoldre.  
  
Apartat 10. Procediment de selecció, concessió i notificació als beneficiaris  
1. El procediment de selecció es farà per parcel·les.  
2. L'òrgan instructor elaborarà una llista amb les parcel·les seleccionades i prioritzades d'acord amb els criteris de prioritat establits en l'apartat 39 del Reial decret 905/2022 i serà comunicada, abans del 7 de juny de 2024, a la Direcció General de Produccions i Mercats Agraris.  
  
3. La Direcció General de Produccions i Mercats Agraris elaborarà la proposta de llista definitiva de parcel·les admeses i comunicarà abans del 15 juny de 2024 les parcel·les admeses, tenint en compte el següent:  
  
a) En el cas que el pressupost disponible per a la collita en verd siga superior a l'import total sol·licitat, s'assignarà a cada parcel·la l'import de l'ajuda sol·licitada.  
b) En cas que el pressupost disponible per a la collita en verd siga inferior a l'import total sol·licitat pel conjunt de comunitats autònomes, la Subdirecció General de Fruites, Hortalisses i Vitivinicultura destinarà, per a seleccionar les parcel·les admissibles de cada comunitat autònoma, un pressupost calculat proporcionalment a l'import de les necessitats comunicades segons l'annex XVII del Reial decret 905/2022, respecte del total disponible.  
D'acord amb el pressupost calculat com a disponible per a cada comunitat autònoma segons el paràgraf anterior, la Subdirecció General de Fruites, Hortalisses i Vitivinicultura donarà prioritat en la selecció a les parcel·les que tinguen més puntuació en la valoració, fins a esgotar el pressupost disponible de cada comunitat autònoma.  
c) En cas d'empat es donarà prioritat a les parcel·les de més superfície i, si persistix l'empat, a les presentades en primer lloc segons data, hora, minut i segon del registre d'entrada.  
4. El termini màxim per a resoldre i notificar serà el 30 de juny de 2024. Esta resolució posa fi a la via administrativa i contra esta podrà interposar-se un recurs potestatiu de reposició davant del director de l'Agència Valenciana de Foment i Garantia Agrària o bé interposar directament un recurs contenciós administratiu.  
5. La persona sol·licitant podrà presentar la renúncia de la sol·licitud aprovada sempre que no siga superior a deu dies després de la data de notificació de la resolució aprovatòria de l'ajuda.  
  
Apartat 11. Controls  
1. Previ a la concessió de l'ajuda es realitzarà un control sobre el terreny per a verificar que les parcel·les es troben en adequat estat vegetatiu.  
2. S'efectuaran controls sobre el terreny en totes les parcel·les a les quals s'haja concedit l'ajuda a la collita en verd, i es verificarà que s'ha procedit a la biodegradació en la mateixa parcel·la.  
3. Per a determinar l'import d'ajuda per la collita en verd d'una superfície de vinya es realitzarà un mesurament de la parcel·la en la qual s'ha realitzat la collita en verd seguint el mètode previst en l'article 88 del Reial decret 1047/2022, de 27 de desembre, pel qual es regula el sistema de gestió i control de les intervencions del pla estratègic i altres ajudes de la política agrícola comuna.  
4. Amb la finalitat que puguen efectuar-se els controls oportuns, els beneficiaris comunicaran a l'autoritat competent la data d'execució de la collita en verd, que haurà de realitzar-se abans del 15 de juliol de 2024 i en tot cas abans del verol.  
5. D'acord amb l'article 43 del Reglament d'execució (UE) 2016/1150, de la Comissió, els controls es realitzaran abans del 31 de juliol de 2024.  
6. L'SVOA es calcularà mitjançant un mesurament en gabinet sobre l'última ortofoto de l'SIGPAC disponible. Així mateix, es realitzarà un mesurament sobre el terreny corresponent amb els mesuraments de gabinet.  
  
Apartat 12. Càlcul de l'ajuda  
1. L'ajuda a la collita en verd es calcularà sumant una compensació pels costos directes de destrucció o eliminació dels raïms i una altra per la pèrdua d'ingressos vinculada a la destrucció o l'eliminació d'estos, per a la qual cosa caldrà ajustar-se al que establix l'article 41 del Reial decret 905/2022, de 25 d'octubre, pel qual es regula la intervenció sectorial vitivinícola en el marc del Pla estratègic de la política agrària comuna.  
2. Per al càlcul de l'ajuda es tindrà en compte la superfície vitícola objecte de l'ajuda (SVOA).  
3. El càlcul de l'import de l'ajuda es realitzarà de la manera següent:  
  
a) Un 50% de la compensació per la pèrdua d'ingressos per cada parcel·la objecte d'ajuda.  
Per a este càlcul es tindrà en compte el preu mitjà, establit en 0,26 €/kg, el rendiment mitjà de l'explotació de les campanyes 2023, 2022 i 2019 per tipus de vi i l'SVF de la parcel·la admissible. En cap cas es tindran en compte rendiments superiors als establits en els plecs de condicions de les DOP/IGP.  
b) Una compensació del 50% dels costos de destrucció o eliminació dels raïms. Els costos de destrucció queden fixats en:  
- 729 €/ha per a la realització de la collita en verd practicada amb mètodes manuals.  
- 256 €/ha per a la realització de la collita en verd practicada amb mètodes mecànics.  
En cas d'utilitzar diversos mètodes d'eliminació de raïms en una mateixa parcel·la, l'ajuda es calcularà amb base en l'import establit per al mètode d'eliminació més econòmic.  
  
Apartat 13. Pagament de l'ajuda als beneficiaris  
1. Els beneficiaris comunicaran a la Direcció Territorial de la Conselleria d'Agricultura, Ramaderia i Pesca la data d'execució de la collita en verd, la qual serà considerada com a sol·licitud de pagament.  
2. L'ajuda es pagarà per l'import calculat segons l'apartat 12 i una vegada que s'haja comprovat sobre el terreny que s'ha executat correctament l'operació.  
3. Una vegada aprovada l'ajuda, si a conseqüència d'un desastre natural, segons les definicions que recullen els articles 9 i 16 de l'article 2 del Reglament (UE) núm. 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea es produïx la pèrdua total o parcial de la producció abans de la data de collita en verd, l'ajuda no es pagarà.  
  
A l'efecte del compliment del paràgraf anterior, es considerarà que hi ha hagut un desastre natural quan per condicions meteorològiques com les gelades, el graníssol, les pluges o la sequera es destruïx més del 30% de la producció, calculada com la mitjana anual d'un agricultor determinat durant el trienni precedent o d'una mitjana triennal basada en els cinc anys anteriors que excloga la xifra més elevada i la xifra més baixa.  
4. Per a determinar l'import d'ajuda per la collita en verd d'una superfície de vinya, es farà un mesurament de la parcel·la en la qual s'ha realitzat la collita en verd seguint el mètode previst en l'article 42 del Reglament delegat (UE) 2022/126, de la Comissió, de 7 de desembre de 2021.  
5. Si el viticultor no executa l'operació en la superfície total per a la qual es va aprovar l'ajuda, es tindrà en compte la diferència entre la superfície aprovada i la superfície realment executada determinada pels controls sobre el terreny.  
6. En cap cas podrà entendre's com a executada la collita en verd en una parcel·la si esta no ha sigut efectuada en la parcel·la completa i s'han eliminat tots els raïms, segons el que s'ha fixat en l'apartat 1.c de l'article 58 del Reglament (UE) núm. 2021/2115, del Parlament Europeu i del Consell.  
7. Una vegada efectuats els controls, la Direcció General de Política Agrària Comuna emetrà la resolució de pagament per delegació mitjançant acord de 13 de setembre de 2011 (DOGV 6629, 13.10.2011) i l'Agència Valenciana de Foment i Garantia Agrària efectuarà el pagament al beneficiari abans del 16 d'octubre de 2024.  
  
Apartat 14. Compatibilitat amb altres subvencions  
D'acord amb el que s'establix en l'article 36 del Reglament (UE) 2021/2116, els gastos finançats mitjançant esta ajuda no poden optar a cap altre finançament amb càrrec al pressupost de la Unió.  
D'esta manera, s'establiran controls administratius per a evitar el doble finançament amb càrrec a altres règims d'ajuda comunitaris, nacionals o autonòmics.  
  
Apartat 15. Sancions  
Si es detecten incompliments segons el que es disposa en la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes; en la Llei 24/2003, de 10 de juliol, de la vinya i del vi; en la Llei 38/2003, de 17 de novembre, o en la Llei 58/2003, de 17 de desembre, general tributària, se sancionarà, amb una instrucció prèvia del corresponent procediment sancionador, sense perjuí de les responsabilitats civils, penals o d'un altre orde que puguen concórrer.  
  
Apartat 16. Resolució de pagament  
La resolució de pagament posa fi a la via administrativa. Contra esta es podrà interposar un recurs potestatiu de reposició davant del titular de l'Agència Valenciana de Foment i Garantia Agrària, dins del termini d'un mes comptador a partir de l'endemà de notificar-se, d'acord amb la legislació vigent sobre procediment administratiu, o bé directament un recurs contenciós administratiu dins del termini de dos mesos comptats des de l'endemà de la notificació, d'acord amb el que s'establix en els articles 10 i 46 de la Llei de la jurisdicció contenciosa administrativa.  
  
  
Apartat 17. Finançament  
1. La Resolució de 15 de febrer de 2024, de la Direcció General de Produccions i Mercats Agraris, establix una dotació financera de 69.860.003 d'euros per a l'exercici financer 2024 per a la mesura de collita en verd per a tot el territori nacional, establida en l'RD 905/2022.  
  
2. Els pagaments relatius a l'ajuda de collita en verd regulada en esta resolució i referent a l'RD 905/2022, de 25 d'octubre, es financen al 100 % amb càrrec al Fons Europeu Agrícola de Garantia (FEAGA). En tot cas, estarà condicionat a l'assignació de fons que correspon a la Comunitat Valenciana, una vegada realitzada, per part de la Direcció General de Produccions i Mercats Agraris, la llista definitiva de parcel·les admeses, segons el que s'establix en l'article 40.5 de l'RD 905/2022, i en funció de la superfície vitícola finançable.  
3. El finançament d'estes ajudes estarà a càrrec de la línia pressupostària S1361 (fons FEAGA) corresponent al capítol IV de la secció G0112, entitat 082, programa 714E00, tenint en compte l'assignació de fons que corresponga a la Comunitat Valenciana.  
4. En cap cas estes ajudes es podran acumular o completar amb altres ajudes estatals o autonòmiques dedicades a la mateixa finalitat.  
  
  
Apartat 18. Informació relativa al tractament de dades de caràcter personal  
La gestió de les ajudes comporta el tractament de dades de caràcter personal, i caldrà complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
En relació amb el tractament de dades personals, la Conselleria d'Agricultura, Ramaderia i Pesca tractarà les dades de caràcter personal per compte de l'Agència Valenciana de Foment i Garantia Agrària. En conseqüència, la Conselleria d'Agricultura, Ramaderia i Pesca actuarà com a encarregada del tractament de dades de caràcter personal, a l'empara del que preveu l'article 28 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades.  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de les dades de caràcter personal, cal informar d'estos aspectes:  
a) Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.  
b) Identitat del responsable del tractament: persona titular de la Direcció de l'Agència Valenciana de Foment i Garantia Agrària.  
c) Finalitat del tractament: gestionar les ajudes en matèria agrària i agroalimentària incloses en la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'estes, i a no ser objecte de decisions individuals automatitzades, de manera presencial o telemàtica, de conformitat amb el que preveu la següent adreça d'Internet: https://sede.gva.es/va/inicio/procedimientos'id\_proc=19687.  
e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'Internet https://sede.gva.es/va/inicio/procedimientos'id\_proc=22521, sense perjuí de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent: https://gvaoberta.gva.es/va/registre-activitats-de-tractament  
3. De conformitat amb l'article 99 del Reglament (UE) núm. 2021/2116, del Parlament Europeu i del Consell, de 2 de desembre de 2021, les dades de les persones beneficiàries es publicaran segons l'article 98 d'este reglament i podran ser tractades per organismes d'auditoria i investigació de la Unió Europea i nacionals per a salvaguardar els interessos financers de la Unió.  
4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, té l'obligació d'informar dels aspectes següents:  
  
a) La comunicació d'estes dades a l'Administració per a tractar-les en l'àmbit de les seues competències i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar, entre altres aspectes, que són veraces.  
Si esta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recollit esta autorització, que ha d'estar disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Apartat 19. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, les persones beneficiàries d'esta resolució han de complir les obligacions de transparència següents:  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural alguna ajuda o subvenció de les entitats públiques de la Comunitat Valenciana recollides en l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que l'apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Apartat 20. Procediment de comunicació d'irregularitats i sospites de frau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc de la present convocatòria podrà posar estos fets en coneixement del Servici Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a este efecte per este servici en l'adreça web https://www.igae.pap.hacienda.gob.es/sitios/igae/es-ES/Paginas/denan.aspx, i en els termes establits en la Comunicació 1/2017, de 6 d'abril, del servici esmentat, que es pot localitzar en l'adreça web següent: http://www.hisenda.gva.es/documents/91389734/755274775/ComunicacionSNCA+1-2017+06.04.2017Canaldenuncias.pdf/0356c08d-0e02-4cf6-b820-19f28fcee69f.  
  
  
Apartat 21. Règim de recursos contra la present resolució  
Esta resolució posa fi a la via administrativa i contra esta es pot interposar potestativament un recurs de reposició davant del director de l'Agència Valenciana de Foment i Garantia Agrària en el termini un mes, comptat des de l'endemà de publicar-se, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o es pot impugnar directament davant dels jutjats contenciosos administratius en el termini de dos mesos, a comptar de l'endemà de publicar-se, d'acord amb el que preveuen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que s'utilitze qualsevol altra via que es considere oportuna.  
  
València, 8 d'abril de 2024.- El director de l'Agència Valenciana de Foment i Garantia Agrària: Javier Bartolomé López.